«ВыщIэхэр» япэу Налшык щыхагъащIэ
«Спартак-Налшык» (Налшык) — «Краснодар-3» (Краснодар) — 2:0 (1:0). Налшык. «Спартак» стадион. ШыщхьэуIум и 9-м. ЦIыху 250-рэ еплъащ.
Судьяхэр: Чистяков (Iузэв), Тиракьянц (Дон Iус Ростов), Тибилов (Владикавказ).
«Спартак-Налшык»: Щоджэн, Сындыку, Ольмезов, КIэдыкIуей, Белоусов, Машэжь, Iэпщацэ, Дэхъу (Шаваев, 64), Хьэшыр, Ашу (Апажэ, 73), Бацэ.
«Краснодар-3»: Сафронов, Гогличидзе (Гиоев, 82), Чичбэ, Никитин, Исаенкэ, Петерсон, Котов (Самарциев, 87), Коломийцев, Манелов, Пидлисняк (Юрченкэ, 66), Мавлянов (Самко, 41).
Топхэр дигъэкIащ: Бацэм, 22 (1:0). Бацэм, 80 (2:0).
Дагъуэ къыхуащIащ: Бацэм, Никитиным, Коломийцевым, Ашум, Машэжьым.
Джэгум къыхахуащ: Коломийцевыр.
Урысей Федерацэм футболымкIэ и етIуанэ дивизионым щекIуэкI зэхьэзэхуэм ипкъ иткIэ «Спартак-Налшыкым» мэрем кIуам и стадионым къыщригъэблэгъат зэпеуэм зэрыщIидзэрэ зыми къыхимыгъэщIэфа икIи турнир таблицэм етIуанэ увыпIэр щызыIыгъ «Краснодар-3» командэр. Абы къигъэлъэгъуащ ди щIалэхэр гуп зэкъуэт зэрыхъуар икIи хьэрхуэрэгъу лъэщхэм зэрапэщIэтыфынур.
ЗэIущIэм и япэ дакъикъэхэм щегъэжьауэ налшыкдэсхэр къаруушхуэкIэ ебгъэрыкIуащ. Абыхэм Краснодар къикIа «выщIэхэр» (аращ а командэм и дамыгъэр) псынщIэу къагъэIурыщIащ икIи 22-нэ дакъикъэм, зи чэзу угловойхэм ящыщ зы къыхата иужькIэ, Бацэ Къантемыр лъэгуажьэкIэ бжыгъэр къызэIуихащ.
Япэ зэрищам «Спартак-Налшыкым» и ебгъэрыкIуэныгъэхэр нэхъ кIащхъэ къащIакъым. Абы и футболистхэр щIэх-щIэхыурэ хьэщIэхэм я гъуэм пэгъунэгъу хъурт икIи, Iэмал зэрагъуэту, ар хагъэщIэну хущIэкъурт.
«Краснодар-3»-м и къару псори зыхъумэжыныгъэм тригъэкIуадэрт. АрщхьэкIэ ар къызэрехъулIэ щIагъуэ щыIэтэкъым. Налшыкдэсхэм я ебгъэрыкIуэныгъэ лъэщхэр хьэщIэхэм нэхъыбэм къызэрызэтрагъэувыIэфыр футбол хабзэр къызэпаудут. Апхуэдэхэм ящыщ зым, етIуанэу судьям дагъуэ къыщыхуищIри, Коломийцевыр джэгум къыхахуащ.
ЗэIущIэр иухыным къэнэжа дакъикъэ тIощIыр нэхъ хьэлъэж ящыхъуащ зы футболист зыхэщIа краснодардэсхэм. КъызэрытекIуэ бжыгъэм храмыгъэгъэ-хъуэн папщIэ абыхэм ялъэкI къагъэнакъым, ауэ ар яхузэфIэкIакъым: 80-нэ дакъикъэм Бацэ Къантемыр хьэщIэхэм я гъуащхьэхъумэхэм яIэщIэкIри, Iуэхур 2:0-м нигъэсащ.
АдэкIэ къикIуэт зимыIэ «Краснодар-3»-р хущIэкъуащ зы топ нэхъ мыхъу- ми Налшык щыдигъэкIыну. Ар къехъулIэнми зымащIэщ иIэжар, ауэ ди гъуащхьэтет Щоджэн Борис «Спартак-Налшыкыр» къригъэлыну хузэфIэкIащ.
ЗыIэрагъэхьа текIуэныгъэм и фIыгъэкIэ налшыкдэсхэр турнир таблицэм щыдэкIуэтеящ. Абы бжьыпэр щиIыгъщ пэщIэдзэ джэгугъуиплIми щытекIуа Мейкъуапэ и «Дружба»-м. Иужьу Адыгейм и футболистхэм хагъэщIащ Черкесск и «Интер»-р.
АдэкIэ щыгъуазэ фыхуэтщIынщ етIуанэ дивизионым и «Ипщэ» гупым щекIуэкI зэхьэзэхуэм ипкъ иткIэ зэхэта зи чэзу джэгугъуэм кърикIуа бжыгъэхэм. Мис ахэр: «Урожай» (Краснодар) — «Динамо-Ставрополь» (Ставрополь) — 1:2, «Дружба» (Мейкъуапэ) — «Интер» (Черкесск) — 2:1, «Биолог-Новокубанск» (Прогресс) — «Мэхъэчкъалэ» (Мэхэчкъалэ) — 0:0, «Алания» (Владикавказ) — «Черноморец» (Новорссийск) — 1:2, «Анжи» (Мэхъэчкъалэ) — «Спартак-Владикавказ» (Владикавказ) — 2:2, «Легион-Динамо» (Мэхъэчкъалэ) — «Волгарь» (Астрахань) — 0:3, «СКА (Дон Iус Ростов) — «Мэшыкъуэ-КМВ» (Псыхуабэ) — 2:1.
Урысей Федерацэм футболымкIэ и етIуанэ дивизионым и «Ипщэ» гупым щекIуэкI зэхьэзэхуэм хыхьэ къыкIэлъыкIуэ зэIущIэр шыщхьэуIум и 16-м зэхэтынущ. А махуэм «Спартак-Налшыкыр» Астрахань къалэм щыдэджэгунущ зэпеуэм етIуанэ увыпIэр щызыIыгъ щIыпIэ «Волгарь»-м.
Жыласэ Заурбэч.
